РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број:06-2/321-21

23. јули 2021. године

Б е о г р а д

З А П И С Н И К

20. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ

И ЛОКАЛНУ САМОУПРАВУ, ОДРЖАНЕ 21. ЈУЛА 2021. ГОДИНЕ

 Седница је почела у 08,45 часова.

Седницом је председавао Владимир Ђукановић, председник Одбора.

 Седници су присуствовали чланови Одбора: Велибор Милојчић, доц. др Михаило Јокић, Ђорђе Комленски, Дејан Кесар, Ненад Барош, Ђорђе Дабић и Јелена Жарић Ковачевић.

Седници су присуствовали и: Братимир Васиљевић, заменик члана Сање Лакић, Весна Кришанов заменик члана Биљане Пантић Пиље и Дубравка Краљ заменик члана Владана Заграђанина.

 Седници нису присуствовали чланови Одбора: др Александар Мартиновић, Небојша Павловић, Драган М. Марковић, Даниел Ђивановић, Тома Фила и Сања Јефић Бранковић, нити њихови заменици.

Седници су присуствовали и: Владимир Винш, виши саветник у Министарству правде, Жак Павловић, изборни члан Високог савета судства из реда судија иЈелена Томић, саветник у Административној канцеларији Високог савета судства.

 Пре утврђивања дневног реда председавајући је обавестио присутне да није било примедби у писаној форми на записнике са 18. и 19. седнице Одбора, па је ставио на гласање, а чланови и заменици чланова Одбора су **једногласно** усвојили Записник 18. седнице одржане 09. јуна 2021. године и Записник 19. седнице одржане 6. јула 2021. године.

Председник Одбора је предложио да се на основу члана 76. Пословника Народне скупштине на 20. седници Одбора води заједнички начелни претрес о тачкама 1. и 2. предложеног дневног реда, након чега ће Одбор обавити гласање о свакој тачки посебно.

Чланови и заменици чланова Одбора су **већином гласова** усвојили овај предлог.

 Председник Одбора је ставио на гласање, a чланови и заменици чланова Одбора су **једногласно** утврдили следећи

 Д н е в н и р е д:

1. Разматрање Предлога закона о изменама и допунама Закона о судијама, који је поднела Влада (011-1227/21 од 01. јула 2021. године), у начелу;
2. Разматрање Предлога закона о допуни Закона о Високом савету судства, који је поднела Влада (011-1228/21 од 01. јула 2021. године), у начелу;
3. Разматрање Предлога одлуке о избору Републичког јавног тужиоца, који је поднела Влада (број 119-1187/21 од 25. јуна 2021. године);
4. Разматрање Предлога одлуке о избору председника судова, који је поднео Високи савет судства (број 119-1224/21 од 01. јула 2021. године).

**ОБЈЕДИЊЕНА РАСПРАВА ПРВОЈ И ДРУГОЈ ТАЧКИ -** Разматрање Предлога закона о изменама и допунама Закона о судијама, који је поднела Влада (011-1227/21 од 01. јула 2021. године), у начелу; Разматрање Предлога закона о допуни Закона о Високом савету судства, који је поднела Влада (011-1228/21 од 01. јула 2021. године), у начелу.

**Владимир Винш** је образложио Предлог закона о изменама и допунама Закона о судијама и Предлог закона о допуни Закона о Високом савету судства.

Истакао је да се предлагањем ових закона постижу неопходни кораци у испуњавању обавезе из међународних аката препорука садржаних у IV кругу евалуације ГРЕКО Комитета Савета Европе које се односе на прописивање квалитативних критеријума, по којима незадовољавајући резултати вредновања рада судија не воде његовом разрешењу.

Нагласио је да ови предлози закона садрже одредбе којима ће бити омогућена реализација активности које су предвиђене Ревидираним Акционим планом за Поглавље 23 – Правосуђе и основна права, а односе се на прописивање Етичког одбора Високог савета судства, као сталног радног тела; прописивање обавезе доношења Пословника о раду овог одбора; као и прописивање обавезе Етичког одбора да израђује и доставља извештај о раду Високом савету судства.

 Председавајући је отворио расправу у вези са овим тачкама дневног реда у којој су учествовали: Ђорђе Комленски, Владимир Винш и Драган Марковић.

 **Ђорђе Комленски** изнео ставове у вези са Предлогом закона о изменама и допунама Закона о судијама изразивши задовољство што ће бити уведена и шеста платна група за судије.

 Истакао је да не разуме разлоге због којих се овим предлогом закона брише ранији члан којим се нестручним сматра недовољно успешно вршење судијске функције. Изразио је мишљење да би било прихватљиво да се промени претходна формулација, али да ће предложено законско решење довести до неодговорности судија за свој рад.

 Указао је на општи тренд англосаксонског приступа правосуђу, који предност даје статистици у смислу броја пресуђених предмета и израђених судских пресуда, а који иманентан српском правосуђу, јер дестимулише предани рад и ангажовање судија, јер мера рада судија није суштина него статистика.

 **Владимир Винш** је у одговору на рекао да нерад судије представља дисциплински прекршај, односно разлог за разрешење судије, а овај предлог закона прописује појам стручности тако да ако се утврди да је судија нестручан треба да буде упућен на додатну обуку, мада је став скоро свих тела Савета Европе да једном утврђена стручност приликом избора судије на судијску функцију, постоји све време док судија врши ту функцију.

 **Ђорђе Комленски** је констатовао да у датом одговору постоји извесна контрадикторност, с обзиром да је речено да се постојање стручности судије утврђује приликом његовог избора, а да уколико се касније утврди да судија ипак није стручан, неће бити разрешен, што указује на непризнавање грешке приликом избора судије на судијску функцију.

 Изразио је став да се накнадним упућивањем судије на усавршавање не може постићи подизање његове стручности на виши ниво, као и да знање и вештине које судијски приправници и помоћници стекну у суду представљају већи квалитет него знањ која могу стећи на Правосудној академији.

Како се више нико није јавио за реч председник Одбора је закључио расправу након чега се приступило гласању о свакој тачки појединачно.

**ПРВА ТАЧКА** - Разматрање Предлога закона о изменама и допунама Закона о судијама, који је поднела Влада (011-1227/21 од 01. јула 2021. године), у начелу.

 Председник Одбора је ставио на гласање предлог да Одбор, у складу са чланом 155. став 2. Пословника, одлучи да предложи Народној скупштини да прихвати Предлог закона о изменама и допунама Закона о судијама, у начелу.

Чланови и заменици чланова Одбора су **већином гласова** прихватили наведени предлог.

Председник Одбора је предложио да за известиоца Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **једногласно** прихватили наведени предлог.

**ДРУГА ТАЧКА** - Разматрање Предлога закона о допуни Закона о Високом савету судства, који је поднела Влада (011-1228/21 од 01. јула 2021. године), у начелу.

 Председник Одбора је ставио на гласање предлог да Одбор, у складу са чланом 155. став 2. Пословника, одлучи да предложи Народној скупштини да прихвати Предлог закона о допуни Закона о Високом савету судства, у начелу.

Чланови и заменици чланова Одбора су **једногласно** прихватили наведени предлог.

Председник Одбора је предложио да за известиоца Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **једногласно** прихватили наведени предлог.

**ТРЕЋА ТАЧКА -** Разматрање Предлога одлуке о избору Републичког јавног тужиоца, који је поднела Влада (број 119-1187/21 од 25. јуна 2021. године).

 **Владимир Винш** је образложио Предлог одлуке о избору Републичког јавног тужиоца, истакавши да јавног тужиоца, на предлог Владе бира Народна скупштина на период од шест година и да може бити поново биран. С тим у вези изнео је биографију Загорке Доловац, предложеног кандидата.

Председавајући је отворио расправу у вези са овом тачком дневног реда и нагласио да је Загорка Доловац била једини кандидат за избор Републичког јавног тужиоца, јер се нико осим ње није ни јавио на конкурс.

Како се више нико није јавио за реч председник Одбора је закључио расправу и предложио да Одбор за правосуђе, државну управу и локалну самоуправу да МИШЉЕЊЕ на Предлог одлуке о избору Републичког јавног тужиоца коју је поднела Влада, тако што ће:

-Констатовати да је Влада Републике Србије поднела Предлог одлуке о избору Републичког јавног тужиоца као овлашћени предлагач, у складу са чланом 74. став 1. Закона о јавном тужилаштву;

-Предложити Народној скупштини да прихвати Предлог одлуке о избору Републичког јавног тужиоца којом се за Републичког јавног тужиоца бира Загорка Доловац, Републички јавни тужилац.

Чланови и заменици чланова Одбора су **једногласно** прихватили наведени предлог.

Председник Одбора је предложио да за известиоца Одбора на седници Народне скупштине буде одређен Ђорђе Дабић, члан Одбора.

 Чланови и заменици чланова Одбора су **једногласно** прихватили наведени предлог.

**ЧЕТВРТА ТАЧКА** - Разматрање Предлога одлуке о избору председника судова, који је поднео Високи савет судства (број 119-1224/21 од 01. јула 2021. године).

**Жак Павловић** је образложио Предлог одлуке о избору председника судова и замолио да уколико неки од кандидата буде оспорен, такав предлог буде образложен.

Председавајући је отворио расправу у вези са овом тачком дневног реда, па како се нико није јавио за реч, закључио је расправу и предложио:

-Да Одбор за правосуђе, државну управу и локалону самоуправу констатује да је Високи савет судаства поднео Предлог одлуке о избору председника судаова, као овлашћени предлагач, у складу са чланом 71. став 1. Закона о судијама и члана 201. Пословника Народне скупштине;

-Да Одбор предложи Народној скупштини да прихвати Предлог одлуке о избору председника судова за Основни суд у Бачкој Паланци, Основни суд у Зрењанину, Основни суд у Ивањици, Основни суд у Петровцу на Млави, Основни суд у Прокупљу, Прекршајни суд у Неготину, Прекршајни суд у Суботици Привредни суд у Зајечару, Основни суд у Панчеву, Основни суд у Руми, Привредни суд у Зрењанину, Привредни суд у Панчеву и Привредни суд у Сомбору.

Чланови и заменици чланова Одбора су **једногласно** прихватили наведени предлог.

 Председник Одбора је предложио да за известиоца Одбора на седници Народне скупштине буде одређен Ђорђе Дабић, члан Одбора.

 Чланови и заменици чланова Одбора су **једногласно** прихватили наведени предлог

Седница је завршена у 9,15 часова.

СЕКРЕТАР ПРЕДСЕДНИК

Сања Пецељ Владимир Ђукановић